Imtella' Ottubru 29, 2020 - Aġġornata 29 Ta' Ottubru, 2020 5:44pm Tħabbret il-mewt għall-għarrieda tal-Inġinier u l-matematiku John Joseph Valletta ta' 37 sena, Malti li kien qed jgħix u jaħdem fir-Renju Unit. Fil-passat huwa ħadem, fost oħrajn, bħala inġinier mal-kumpanija Mc Laren F1 Racing, iżda maż-żmien bidel il-linja tax-xogħol u beda jiffoka fuq il-matematika, b'rivista partikolari tiddeskrivih bħala 'student mudell'. Il-passjoni tiegħu kienet li jgħallem, u fl-aħħar snin ħadem f'universitajiet fir-Renju Unit. "Kull fejn kien imur, ibni kien jagħmel il-ġid" – Tony, missier JJ Tony u Polly Valletta, il-ġenituri ta' JJ, kif kien magħruf, qalu lil TVM li binhom ħassu ħażin il-Ħadd li għadda waqt 'hillwalking' f'Ben Vorlich, fl-Iskozja, u minkejja li ngħata CPR minn sħabu, miet fit-triq lejn l-isptar. Kollox jindika li miet b'kawża naturali. Is-Sur Valletta qalilna li fost il-kondoljanzi li rċieva, kien hemm dawk mill-kollegi tiegħu fl-akkademja, bit-tutur tal-PhD tiegħu jiddeskrivih bħala l-aqwa student li qatt kellhom fl-Università ta' Sheffield. Qal li kull fejn kien imur, ibnu kien jipprova jagħmel il-ġid, u kulħadd kien jagħmel ħbieb miegħu. Xhieda ta' dan huma l-għexieren ta' kummenti dwaru fuq paġna li qed tiġbor il-fondi biex il-katavru ta' John Joseph ikun irritornat f'Malta, u li jiddeskrivuh bħala bniedem b'qalb kbira, ċajtier u mimli enerġija. "Ġab miegħu attitudni pożittiva u mħabba għat-tagħlim" – Il-Prinċipal ta' St Andrew's University F'memo mibgħut lill-istaff akkademiku tal-Università ta' St Andrew's, fejn kien qed jaħdem, il-Prinċipal Sally Mapstone qalet li fiż-żmien qasir li JJ għamel magħhom, kien mhux biss daħħal fl-università metodoloġija eċċitanti u modi ġodda kif tiġi viżwalizzata d-data, imma wkoll attitudni pożittiva u mħabba għat-tagħlim. "Colleagues who knew him describe him as "quite simply, a lovely human being", qalet il-Prinċipal. Sħabu, li minnhom hemm ħafna, jirreferu għalih b'bosta laqmijiet ta' affezzjoni, l-iktar komuni fosthom il-Gig u Baqra Johnny. Ħafna rrakkontaw il-memorji sbieħ li għandhom miegħu, filwaqt li ppubblikaw ritratti ta' attivitajiet li għamlu flimkien; fosthom maratoni għall-karità, trekks, kayaking u scuba-diving. JJ kien iħobb ukoll jiddelitta bl-esebizzjonijiet tal-maġija ma' sħabu, xi ħaġa li jidher li wiret mingħand missieru. Kumment ta' wieħed minn sħabu jgħid hekk: "L-aqwa trick tal-maġija li qatt għamiltilna… sparixxejt, iżda se tibqa' magħna ħajtek kollha."